Lélekmentés és Isten dicsősége V.
Az evangelizáció üzenete
A lélekmentésnek ára van: minden keresztyén tapasztalni fog nehézséget, próbát, testi-lelki nyomorúságot és üldöztetést, ha követi Krisztus missziós parancsát. A szenvedés Isten nagy eszköze az evangelizálás hatékonyabbá tételében. Ám jól tudjuk, hogy ez nem kis ár. Mindannyian legalább kis mértékben tapasztaltuk, hogy milyen nehéz az árral szemben úszni, és hogy a világ támadása, ahogy próbálja a tőle „testidegen” keresztyéneket kivetni, átformálni, igenis kemény, leterhelő, csüggesztő és aggasztó. Éppen ezért nagyon biztosnak kell lennünk abban, hogy ezt a szenvedést nem kerülhetjük el, az evangelizálásra nincs más mód. Szilárdan kell állnunk abban a meggyőződésben, hogy a lélekmentés megér minden küszködést.
Több olyan irányzat is van, amelyek a misszió sürgető parancsát aláásni törekszenek – még ha nem is tudatosan. Vannak, akik azt mondják, hogy Isten szeretete nem engedi meg, hogy Ő örök szenvedéssel sújtsa a meg nem térőket – ezért egy napon majd mindenki megtérésre fog jutni (univerzalizmus). Mások azt próbálják megmutatni, hogy a hitetlenek számára nincs örökkévalóság, hanem a halál után majd megsemmisülnek (annihiláció). Ismét mások megadják annak a lehetőségét, hogy emberek az evangélium hallása nélkül, a természettől vagy lelkiismerettől tanítva eljuthatnak Isten üdvözítő megismerésére. Végül vannak olyanok, akik kiforgatva az eleve elrendelés tanítását, azt mondják, hogy Isten úgyis üdvözíteni fogja a választottakat, a nem választottak pedig úgyse térnek meg.
Ezen irányzatokban egy közös van: mindegyik aláássa valamilyen módon a lélekmentés szükségességét, Krisztus missziós parancsának felszólítását. Éppen ezért a mai alkalmon azt vizsgáljuk, hogy tényleg az evangélium hirdetése az egyetlen út az üdvösségre. Valójában három kérdést fogunk vizsgálni: (1) Létezik-e örök kínszenvedés a pokolban? (2) Elengedhetetlen-e Krisztus munkája az üdvösséghez? (3) Szükséges-e Krisztusról hallani az üdvözüléshez?
1. Létezik örök kínszenvedés a pokolban?
Sokan mondják a keresztyének közül, hogy Krisztus az ember egyetlen reménye, mégis tagadják azt, hogy lenne örök kínszenvedés azok számára, akik Krisztust hitetlenül elutasítják. A Barna Kutatócsoport végzett Amerikában egy felmérést az amerikai népesség körében a halál utáni élettel kapcsolatos véleményekről. Minden 20 megkérdezettből 15 (76%) hitt a menny létezésében, 14 (71%) pedig pokoléban. (Ezek elég „jó” arányoknak tűnnek, hiszen ha Európában vagy Magyarországon végeznének ilyen kutatást, valószínűleg jóval alacsonyabb számok lennének – erre vonatkozó információt sajnos nem találtam.) Ezek mögött a jónak tűnő eredmények mögött azonban elég változatos kép húzódik meg, hiszen a 14 pokolban hívő ember közül 8 =39%) a poklot egy állapotnak, az Istentől való elszakítottság állapotának fogja fel (tehát nem valós helynek), és minden 20 emberből csak 6 (31%) mondja azt, hogy a pokol a halál utáni gyötrelem helye. Vagyis az örök pokol fogalma még a vallásos Amerikában sem örvend túl nagy népszerűségnek.

Azonban az örök pokol tanítása ennek ellenére biblikus marad. A két legkomolyabb ellenvetés az univerzalismus és az annihiláció tanítása felől érkezik: az első azt mondja, hogy Isten majd minden embert úgyis üdvözíteni fog, vagyis a pokol legfeljebb az átmeneti szenvedés helye. A második tanítás pedig azzal veszi el a pokol szörnyűségét, hogy azt tanítja: a meg nem térő hitetlenek a halál után megsemmisülnek, de nem szenvednek örökké.
Ezzel ellentétben áll a Biblia tanítása.

1. A pokol örök. Dániel és Jézus világosan beszél a pokol örökkévalóságáról.

„Azok közül, akik a föld porában alszanak, sokan fölébrednek majd, némelyek örök életre, mások pedig gyalázatra és örökkévaló utálatosságra.” (Dán 12,2)
„És ezek elmennek majd az örök gyötrelemre, az igazak pedig az örök életre.” (Mt 25,46)

A pokol ellenzői ezeknél az igéknél arra szoktak rámutatni, hogy a héber ’olám’ vagy a görög ’aiónosz’ szó nem jelent minden esetben végtelen hosszú időt. Ezt elismerjük, azonban ez nem segít a pokol örökkévalósága ellen. Hiszen mindkét igevers párhuzamba állítja egymással az örök életet és az örök halált: amennyire örök az egyik, annyira örök a másik is. Ha elvetjük a pokol örökkévalóságát, akkor a menny örökkévalóságát is el kell vetnünk – ami nyilvánvalóan elképzelhetetlen a Szentírás tanításának fényében.
Továbbá az örökkévalóságot támasztja alá a Jel 14,11 kifejezése is (vö. Jel 19,3; 20,10).

„Gyötrődésük füstje felmegy örökkönörökké, és nem lesz nyugalmuk sem nappal, sem éjjel azoknak, akik imádják a fenevadat és annak képmását, és aki nevének bélyegét felveszi.”

Az itt szereplő „örökkön-örökké” az elképzelhető legerősebb kifejezés a görög nyelvben az örökkévalóságra. Lehetetlen, hogy ez ne a pokol vég nélküli kínját támassza alá.
2. A pokol szenvedést jelent. Nemcsak örök a pokol, hanem a szenvedés és gyötrelem helye is. Elég Krisztus eleven képeire gondolni: a külső sötétség, a sírás és fogcsikorgatás helye. A börtönökben „feketének” hívták az ablak és világítás nélküli cellákat. Képzeljük el, hogy bezárnak ide, a külvilágból mások sírásának és dühének hangjait halljuk, és magunkban is ugyanezek az indulatok vannak. Nem a gyötrelemről, a szenvedésről beszélnek ezek a képek? De Jézus más példát is használt:
„43Ha a kezed botránkoztat meg, vágd le azt, mert jobb neked csonkán menni az életre, mint két kézzel menni a gyehennára, az olthatatlan tűzre, 44ahol férgük meg nem hal, és tüzük el nem alszik. 45És ha a lábad botránkoztat meg, vágd le azt, mert jobb neked sántán menni az életre, mint két lábbal a gyehennára vettetni, az olthatatlan tűzre, 46ahol férgük meg nem hal, és tüzük el nem alszik. 47És ha a szemed botránkoztat meg, vájd ki azt, mert jobb neked fél szemmel menni az Isten országába, mint két szemmel vettetni a tüzes gyehennára, 48ahol férgük meg nem hal, és tüzük el nem alszik.” (Mk 9,43-48)
Vajon az olthatatlan tűz nem a szenvedésre utal? Nem azt mondja Jézus, hogy inkább viseld el a szemed vagy kezed elvesztésének óriási fájdalmát (még ha képletesen is mondja ezt, és természetesen nem szólít fel az öncsonkításra), mint a pokol örök kínját?
3. A pokolban lévők helyzete rosszabb, mintha nem születtek volna meg. Nem áll meg az Ige talaján a megsemmisülés (annihiláció) tanítása azért sem, mert Jézus a következőt mondja Júdásról: „Az Emberfia jóllehet elmegy, amint meg van írva felőle, de jaj annak az embernek, aki az Emberfiát elárulja; jobb lett volna annak az embernek, ha meg sem születik!” (Mt 26,24)

Ha igaz lenne, hogy a hitetlenekre a halál után megsemmisülés vár, akkor hogyan mondhatná Jézus azt, hogy Júdásnak jobb lett volna meg sem születnie? Ez az ige csak úgy lehet igaz, ha Júdásra szenvedés és gyötrelem vár az örökkévalóságban
4. Nincs átjárás pokol és menny között. Az univerzalizmus (összmegváltás) tanítása sem tartható, hiszen a Biblia nem ismeri az átjárást a két örökkévaló hely között: „Mindezeken felül köztünk [menny] és köztetek [pokol] nagy szakadék tátong, úgyhogy akik át akarnának is menni innen hozzátok, nem mehetnek, sem azok onnan hozzánk át nem jöhetnek.” (Lk 16,26)

A pokol szörnyű valóságával szembe kell néznünk tehát. Ha elvesszük e tanítás élét a megsemmisüléssel vagy az összmegváltással, valójában Isten személyét nem vesszük komolyan. A pokolbeli büntetés nagysága a legélesebb bemutatása Isten dicsőségének. A pokolról való tanítás célja nem az, hogy megnyugtasson – hanem épp ellenkezőleg: felkavarjon és megremegtesse a bensőnket. Emlékeztetőül szolgál arra, hogy milyen óriási dolog semmibe venni Isten dicsőségét.
Hiszen a pokolban lévők elmulasztották dicsőíteni Istent. Nem vették komolyan a végtelen dicsőségű Isten parancsait. Azt hitték, hogy meg tudják oldani maguk a dolgaikat. A teljesítményükre, jótetteikre, vallásosságukra vagy valami egyébre támaszkodtak – ahelyett, hogy megvallották volna bűnüket, kérték volna Krisztus szabadítását, és Istennek adták volna a dicsőséget. Mivel a végtelen Isten ellen vétkeztek, büntetésük is végtelen. Jonathan Edwards így magyarázza ezt:

„Az a bűn, hogy megvetsz és lenézel valakit, annak mértéke szerint súlyosabb, hogy mennyire voltunk kötelesek engedelmeskedni az adott személynek. Ennélfogva ha van egy olyan lény, akit szeretni, tisztelni és neki engedelmeskedni végtelen kötelességünk – ennek ellenkezőjét tenni végtelenül bűnös dolog.”

Edeards egy fontos dologra mutat rá: a bűnünk nagyságát befolyásolják a körülményeink. Helytelen dolog nem engedelmeskedni a felettünk valók utasításának – azonban ha ez nem ma hétköznapokban a munkahelyen, hanem a lövészárokban, a háború kellős közepén történik, akkor az elbocsátás helyett lehet, hogy kivégzés lesz az engedetlenségünk büntetése. Isten felé pedig a végletekig kötelesek vagyunk engedelmeskedni. Az Ő szeretete, jósága, irgalma kötelez erre. Mivel ezt a jóságát felismerhetjük életünk során, az engedetlenségünk örök büntetés után kiált – hacsak meg nem találjuk az Isten által kínált szabadulást.
2. Elengedhetetlen Krisztus munkája az üdvösséghez?
Ez a szabadulás pedig csak Jézus Krisztus által lehetséges. Azonban nem mindenki gondolja ezt így. Az evangelizálásunkat tönkreteszi, ha helyt adunk annak a gondolatnak, hogy Krisztus csak egy lehetséges út, de nem az egyetlen út Istenhez. Ezt tükrözi egy liberális missziós vezető nyilatkozata:

„A múltban az volt az úgynevezett indítékunk, hogy lelkeket mentsünk. Meg voltunk győződve arról, hogy ha nem keresztelkednek meg, az embertömegek a pokolra fognak jutni. Most, Istennek legyen hála, azt hisszük, hogy minden ember és minden vallás már Isten kegyelme és szeretete alatt él, és meg fognak menekülni Isten kegyelméből.”

Ám a Szentírás ezt a gondolatmenetet sem támasztja alá.
„18Amint tehát egynek [Ádámnak] a bűnesete által minden emberre elhatott a kárhozat, úgy egynek [Krisztusnak] az igazsága által minden emberre elhat az élet megigazítása. 19Mert amint egy ember engedetlensége által sokan bűnösökké lettek, úgy egynek engedelmessége által sokan igazakká lesznek.” (Róm 5,18-19)
Ez az igerész Krisztust és Ádámot állítja párhuzamba egymással. Ahogy Ádám bűne minden emberre kiterjed, úgy Isten üdvözítő kegyelme is Krisztus által terjed ki mindenkire, aki hisz. Ez nem jelenti azt, hogy Krisztusban minden ember üdvözül (már csak azért sem, mert akkor a pokol örökkévalósága értelmetlen volna), de azt jelenti, hogy senkire se „hathat el az élet megigazulása” csak Jézus Krisztuson keresztül. 
Az apostolok ezt az üzenetet hirdették: „Nincsen üdvösség senki másban, mert nem adatott az embereknek az ég alatt más név, amely által üdvözülhetnénk.” (ApCsel 4,12) A mennyben csak a Krisztus által megváltottak lesznek ott: „9És új éneket énekeltek, amely így hangzott: Méltó vagy, hogy átvedd a könyvet, és felnyisd pecsétjeit, mert megöltek, és véred által megvásároltál Istennek minden törzsből, nyelvből, népből és nemzetből, 10és királysággá és papokká tetted őket a mi Istenünknek, és uralkodnak a földön.” (Jel 5,9-10) Vagyis Krisztus az egyedüli út. Csak az Ő tökéletes személye és tökéletes élete nyitott utat az Atyához.
3. Szükséges Krisztusról hallani az üdvösséghez?

Végül fel kell tennünk a legutolsó kérdést: de szükséges-e Krisztusról hallani, hogy valaki üdvözüljön? Vannak, akik azt mondják, hogy Krisztus váltsága elengedhetetlen, Isten mégis adhat más módot a megtérésre. Az ember rájöhet a természet világosságából vagy a lelkiismeret által arra, hogy Isten tökéletes mércéjét nem tudja betölteni, és így Isten kegyelmére bízhatja magát. Vajon lehetséges-e most, az Újszövetség korában Krisztus ismerete nélkül üdvözülni?

Nem hiszem. meg kell értenünk azt, hogy milyen óriási dolog volt Jézus Krisztus eljövetele. Pál apostol azt mondja, hogy ezzel tárult fel véglegesen az evangélium titka. Talán a legegyértelműbb illusztráció Kornéliusz története.  Lukács beszámolója szerint Kornéliusz százados „kegyes és istenfélő” ember volt, aki „szüntelen könyörgött” Istenhez (ApCsel 10,2). Isten meg is hallgatja imádságát (10,4) – azonban ez még nem jelenti, hogy Kornéliusz meg lett volna váltva. Hiszen Isten parancsa az volt, hogy hívassa házához Péter apostolt: „13Ő elbeszélte nekünk, hogy látta, amint az angyal megállt a házában, és ezt mondta neki: Küldj embereket Joppéba, és hívasd magadhoz Simont, akit Péternek hívnak, 14ő majd olyan igéket hirdet neked, amely által üdvözülsz mind te, mind az egész házad népe.” (11,13-14) Péter üzenete pedig Krisztusról szólt, és a következő mondattal zárta le prédikációját: „A próféták mind róla tesznek bizonyságot, hogy mindaz, aki hisz benne, bűnbocsánatot nyer az ő neve által.” (10,43) 

Kornéliusznak hinnie kellett, hogy Isten megváltott gyermeke legyen. Hiába osztott alamizsnát, tartotta magát a törvény erkölcsi előírásaihoz, és volt róla a zsidóknak jó bizonysága (10,22) – ez még nem elég. Krisztus ismerete nélkül nem üdvözülhetett. Nem véletlenül mondta Péter korábban: „Nincsen üdvösség senki másban, mert nem adatott az embereknek az ég alatt más név, amely által üdvözülhetnénk.” (ApCsel 4,12) Az Újszövetségben Krisztus neve nélkül, Krisztus ismerete nélkül nincs üdvösség. 

4. Az evangelizálás nem kerülhető el

Talán mindebből megértjük, hogy miért olyan fontos a misszió.

„13Mert mindenki, aki segítségül hívja az Úr nevét, üdvözül. 14De hogyan hívják segítségül azt, akiben nem hittek? És hogyan higgyenek abban, aki felől nem hallottak? És hogyan hallanának igehirdető nélkül? 15És hogyan prédikálnak, ha el nem küldik őket? Amint meg van írva: Mily szépek a jó hírt hirdetőknek lábai! 16De nem mindenki engedelmeskedett az evangéliumnak. Mert Ézsaiás azt mondja: Uram, ki hitt a mi beszédünknek? 17Azért a hit hallásból van, a hallás pedig Krisztus beszéde által.” (Róm 10,13-17)

Charles Hodge, a híres presbiteriánus a következőket mondta ez ige kapcsán: „E komoly kérdésnek – amelyre az apostol szavai utalnak: hogyan hihetnek igehirdető nélkül? – éjjel és nappal az egyház fülében kell zengenie.”

Vajon ott zeng-e a te füledben? Ha látod a pokol szörnyűségét, Krisztus kizárólagosságát, és azt, hogy senki sem tér meg az evangélium üzenetének hallása és megértése nélkül – ez vajon buzdít-e téged? Vajon komolyabban veszed-e a szomszédokkal való kapcsolatépítést? Kevésbé fogsz-e félni a keresztyénséged megvallásáról? Fel fogod-e vállalni a Krisztus miatti nézetkülönbséget? Lesz-e nálad traktátus, hogy szükség esetén odaadd? Kívánok elmélkedést, és meggyőződést arról, hogy evangelizálni kell – és az minden szenvedést megér. Ámen.

